Document ID: 32006R0430

A BIZOTTSÁG 430/2006/EK RENDELETE
(2006. március 15.)
az Európai Közösségbe irányuló behozatalt megelőzően Szenegálban elvégzett, a friss gyümölcsre és zöldségre alkalmazandó forgalmazási előírásoknak való megfelelést ellenőrző műveletek jóváhagyásáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a gyümölcs- és zöldségpiac közös szervezéséről szóló, 1996. október 28-i 2200/96/EK tanácsi rendeletre (1) és különösen annak 10. cikkére,
mivel:
(1)
A friss gyümölcsre és zöldségre alkalmazandó forgalmazási előírásoknak való megfelelési ellenőrzésekről szóló, 2001. június 12-i 1148/2001/EK bizottsági rendelet (2) 7. cikke meghatározza azokat a feltételeket, amelyek mellett valamely harmadik ország kérésére jóváhagyhatók az általa a Közösségbe történő behozatalt megelőzően elvégzett megfelelőség-ellenőrzési műveletek.
(2)
A szenegáli hatóságok a Mezőgazdasági és Vízügyi Minisztérium (Ministère de l’Agriculture et de l’Hydraulique) Növényvédelmi Igazgatóságának (Direction de la Protection des végétaux) felügyelete alatt végzett ellenőrzési műveletek jóváhagyására vonatkozóan kérelmet juttattak el a Bizottsághoz. A kérelem tartalmazza, hogy a fent említett igazgatóság rendelkezik az ellenőrzések elvégzéséhez szükséges személyzettel, berendezésekkel és felszereléssel, valamint olyan módszereket alkalmaz, amelyek egyenértékűek az 1148/2001/EK rendelet 9. cikkében említettekkel, valamint hogy a Szenegálból a Közösségbe exportált friss gyümölcs és zöldség megfelel a közösségi forgalmazási előírásoknak.
(3)
A bizottsági szolgálatok birtokában lévő adatok, melyeket a tagállamok juttattak el, azt mutatják, hogy a 2001-től 2005-ig tartó időszakban a Szenegálból importált friss gyümölcs és zöldség esetében elenyésző mértékben tapasztalták a forgalmazási előírások betartásának hiányát.
(4)
Ezért a Szenegál által a megfelelés ellenőrzésére elvégzett műveleteket az 1148/2001/EK rendelet 7. cikkének (8) bekezdésében említett igazgatási együttműködési eljárás végrehajtásától kezdődő hatállyal jóvá kell hagyni.
(5)
Az e rendeletben előírt intézkedések összhangban vannak a Gyümölcs- és Zöldségpiaci Irányítóbizottság véleményével,
ELFOGADTA EZT A RENDELETET:
1. cikk
A friss gyümölcsre és zöldségre alkalmazandó forgalmazási előírásoknak való megfelelés tekintetében az Európai Közösségbe történő behozatalt megelőzően Szenegál által elvégzett ellenőrzést az 1148/2001/EK rendelet 7. cikkében meghatározott feltételeknek megfelelően jóvá kell hagyni.
2. cikk
Az 1148/2001/EK rendelet 7. cikke (2) bekezdésének második albekezdésében említett szenegáli hivatalos szerv és ellenőrző szervek adatait e rendelet melléklete tartalmazza.
3. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ezt a rendeletet attól az időponttól kell alkalmazni, amikor az Európai Unió Hivatalos Lapja C sorozatában közzéteszik az 1148/2001/EK rendelet 7. cikkének (8) bekezdésében említett, az Európai Közösség és Szenegál közötti igazgatási együttműködés létrehozásával kapcsolatos értesítést.
Ez a rendelet teljes egészében kötelező, és közvetlenül alkalmazandó valamennyi tagállamban.
Kelt Brüsszelben, 2006. március 15-én.

Labels: 3
17
18